รัฐบาลไทย-ข่าวทำเนียบรัฐบาล-กระทรวงวัฒนธรรมประสานภาคเอกชนจัดงานนิทรรศการ “เฉลิมฟิล์มกระจก ฉลองมรดกความทรงจำแห่งโลก” สร้างการมีส่วนร่วมอนุรักษ์มรดกทางศิลปวัฒนธรรม
วันพุธที่ 9 พฤษภาคม 2561
กระทรวงวัฒนธรรมประสานภาคเอกชนจัดงานนิทรรศการ “เฉลิมฟิล์มกระจก ฉลองมรดกความทรงจําแห่งโลก” สร้างการมีส่วนร่วมอนุรักษ์มรดกทางศิลปวัฒนธรรม
กระทรวงวัฒนธรรมประสานภาคเอกชนจัดงานนิทรรศการ “เฉลิมฟิล์มกระจก ฉลองมรดกความทรงจําแห่งโลก” สร้างการมีส่วนร่วมอนุรักษ์มรดกทางศิลปวัฒนธรรม
วันนี้ (วันพุธที่ ๙ พฤษภาคม ๒๕๖๑) เวลา ๑๔.๐๐ น. ณ พิพิธภัณฑสถานแห่งชาติ หอศิลป นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานในพิธีรับมอบเงินสนับสนุนการจัดนิทรรศการเฉลิมฟิล์มกระจก ฉลองมรดกความทรงจําแห่งโลก Celebrating the National Glass Plate Negative Recognized as UNESCO Memory of the World จากนายฐาปน สิริวัฒนภักดี กรรมการผู้อํานวยการใหญ่ บริษัท ไทยเบฟเวอเรจ จํากัด (มหาชน) โดยมีนายอนันต์ ชูโชติ อธิบดีกรมศิลปากร ผู้บริหารกระทรวงวัฒนธรรม ผู้บริหารกรมศิลปากร และผู้บริหารจากบริษัท ไทยเบฟเวอเรจ จํากัด (มหาชน) เข้าร่วมในพิธี
กระทรวงวัฒนธรรม กรมศิลปากร โดยสํานักหอจดหมายเหตุแห่งชาติได้ตระหนักถึงความสําคัญของภาพถ่ายจากฟิล์มกระจกซึ่งเป็นมรดกทางวัฒนธรรมของชาติด้านจดหมายเหตุ และเมื่อวันที่ ๓๐ ตุลาคม ๒๕๖๐ ที่ประชุมคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ (UNESCO) ได้ประกาศให้ฟิล์มกระจกและต้นฉบับภาพถ่ายชุดหอพระสมุดวชิรญาณของสํานักหอจดหมายเหตุแห่งชาติ เป็นมรดกความทรงจําแห่งโลก ในฐานะที่เป็นบันทึกทางประวัติศาสตร์ที่แสดงวิถีชีวิตและศิลปวัฒนธรรมของชาติ ดังนั้นเพื่อเฉลิมฉลองในโอกาสดังกล่าว จึงกําหนดจัดนิทรรศการ “เฉลิมฟิล์มกระจก ฉลองมรดกความทรงจําแห่งโลก” ระหว่างวันที่ ๒๕ พฤษภาคม – ๒๘ กรกฎาคม ๒๕๖๑ ณ พิพิธภัณฑสถานแห่งชาติ หอศิลป โดยได้รับการสนับสนุนงบประมาณในการจัดงานจากบริษัท ไทยเบฟเวอเรจ จํากัด (มหาชน) ซึ่งถือเป็นการดําเนินการตามนโยบายประชารัฐของรัฐบาลในการสร้างความมีส่วนร่วมระหว่างภาครัฐ ภาคเอกชน และประชาชน ที่ทุกภาคส่วนได้เข้ามามีส่วนร่วมในการอนุรักษ์มรดกทางศิลปวัฒนธรรมของชาติ
การจัดงานนิทรรศการ “เฉลิมฟิล์มกระจก ฉลองมรดกความทรงจําแห่งโลก” ในครั้งนี้ ได้คัดเลือกภาพมาจัดแสดงกว่า ๑๕๐ ภาพ แบ่งออกเป็น ๘ หัวเรื่อง ได้แก่ ๑. มองสยามผ่านฟิล์มกระจก นําเสนอการถ่ายภาพตั้งแต่สมัยพระบาทสมเด็จพระจุลจอมเกล้าเจ้าอยู่หัวเป็นต้นมา ๒. สัญลักษณ์ของชาตินําเสนอภาพที่เกี่ยวข้องกับสัญลักษณ์ของชาติไทย ได้แก่ ช้างไทยและศาลาไทย ๓. พระราชพิธี พิธี และเหตุการณ์สําคัญ อาทิ ภาพที่เกี่ยวกับพระราชพิธีบรมราชาภิเษกของพระบาทสมเด็จพระจุลจอมเกล้าเจ้าอยู่หัว พระบาทสมเด็จพระมงกุฎเกล้าเจ้าอยู่หัว และพระบาทสมเด็จพระปกเกล้าเจ้าอยู่หัว พระราชพิธีโสกัณต์ พระราชพิธีเปิดพระบรมรูปทรงม้า ๔. การพัฒนาประเทศ นําเสนอภาพที่สะท้อนให้เห็นถึงความเปลี่ยนแปลงของวิวัฒนาการความเจริญก้าวหน้าและเทคโนโลยีสมัยใหม่ที่ถูกนําเข้ามาใช้ในบ้านเมือง ๕. ศิลปวัฒนธรรมและประเพณี อาทิ ภาพเกี่ยวกับวิถีชีวิตความเป็นอยู่
การแต่งกายของบุรุษและสตรีไทย การแสดงนาฏศิลป์ ๖. อาคารสถานที่นําเสนอภาพเกี่ยวกับโบราณสถาน วัด
อาคารสถานที่ สถาปัตยกรรมต่างๆ ที่สร้างขึ้นในช่วงสมัยนั้น ๗. บุคคล นําเสนอภาพบุคคลสําคัญที่มีบทบาทต่อสังคมสมัยรัชกาลที่ ๔ ถึงรัชกาลที่ ๕ และ ๘. สยามกับสังคมโลก นําเสนอภาพการเสด็จประพาสต่างประเทศซึ่งสะท้อนให้เห็นความสัมพันธ์ระหว่างสยามกับนานาประเทศได้เป็นอย่างดีนอกจากนี้ ภายในงานยังมีกิจกรรมที่น่าสนใจ ได้แก่ การอวดภาพจากนักสะสมและบุคคลที่มีชื่อเสียง อาทิ คุณสิริกิติยา เจนเซนนายฐาปน สิริวัฒนภักดี นายอรรถดา คอมันตร์ การเสวนา การสาธิตการทําฟิล์มกระจกและการถ่ายภาพด้วยฟิล์มกระจก การจําหน่ายของที่ระลึก การถ่ายภาพย้อนยุค ผู้สนใจสามารถเข้าชมนิทรรศการและร่วมกิจกรรมต่างๆ โดยไม่เสียค่าใช้จ่าย ณ พิพิธภัณฑสถานแห่งชาติ หอศิลป ถนนเจ้าฟ้า ระหว่างวันที่ ๒๕ พฤษภาคม – ๒๘ กรกฎาคม ๒๕๖๑ เวลา ๐๘.๓๐ – ๑๙.๐๐ น. วันพุธถึงวันอาทิตย์ (หยุดวันจันทร์ – อังคาร และวันหยุดนักขัตฤกษ์) สําหรับคณะบุคคลหรือสถานศึกษาที่ต้องการเข้าชมและร่วมกิจกรรมการเสวนาเป็นหมู่คณะ กรุณาติดต่อเพื่อระบุวัน เวลา และจํานวนผู้เข้าร่วมกิจกรรม หรือสอบถามรายละเอียดได้ที่ โทร. ๐ ๒๒๘๑ ๑๕๙๙ ต่อ ๒๒๒ ในวันและเวลาราชการ